Skok-video nie dié van aangerande melkboerSkermskoot van die video. Beeldmateriaal van ŉ aanranding wat beweer dat die slagoffer ŉ melkboer van KwaZulu-Natal is, is as fopnuus bestempel. Die ontstellende video wys hoe ŉ halfkaal man op die grond sit terwyl twee mans hom afwisselend met voorwerpe aanrand. Nog ŉ persoon, wat vermoedelik die video neem, se skaduwee kan ook gesien word. In die beeldmateriaal, wat geen klank het nie, is dit duidelik dat die slagoffer reeds verskeie slae weg het en is hy deurtrek met merke op sy lyf. Die video is Donderdag wyd op sosiale media versprei en in verskeie kletsgroepe gedeel. Die beskrywing van die video verbind die beeldmateriaal met ŉ onlangse aanranding op die eienaar van ŉ melkplaas in Thornville buite Pietermaritzburg. Maroela Media het vroeër berig dat die betrokke boer se vermeende aanvallers byna ŉ week gelede in hegtenis geneem is nadat die private maatskappy Magma Security and Investigation en die polisie saam aan die ondersoek gewerk het. Die eienaar, wie se naam nie in die berig genoem word nie, maar aan Maroela Media bekend is, en sy gesin is op 15 Oktober in die vroeë oggendure deur sewe mans oorrompel. Hy is erg aangerand en sy gesin het ook deurgeloop voordat die verdagtes hulle beroof en op die vlug geslaan het. Shaheen Suleiman, eienaar van Magma, het aan Maroela Media bevestig dat die betrokke video geen verband hou met die onlangse aanranding op die melkplaas nie. “Om die twee bymekaar te sit en te sê dat die video daarmee verband hou, is onwaar.” “Ek weet nie waar die video vandaan kom nie, maar dit het beslis niks te doen met die saak wat ons tans ondersoek nie.” Maroela Media het in verbinding gekom met iemand wat die video en die voorval oor die melkboer verbind het en op sosiale media gedeel het, maar dié was ongewillig om te onthul wie die beeldmateriaal aan hom gestuur het. Die video is intussen van die persoon se Facebook-blad verwyder. Die oorsprong van die video en verdere besonderhede oor die voorval is nog nie duidelik nie, maar Maroela Media stel ondersoek in.